Aet on da furchal e GIBR* (ar geriadur dave evit a sell istor ar yezh) ha setu pezh am eus kavet a-zivout "chomlec'h" :    NOTK* p. 412 :  (1) demeure, domicile  chomlec'hioù ar roue-meur  (2) adresse (postale)  ENVB*GWAL 16 p.31  Anv ha chomlec'hioù un nebeud barzhed.    Daou dra a anata kement-mañ :    - Ar c'houblad Vallée/Mordiern an hini en deus engehentet an termen "chomlec'h". Lakaomp e  vije bet daveennoù koshoc'h, n'eus ket da douetiñ e vijent bet notennet pizh gant Roparz Hemon,  - En ur soñjal el "lec'h annez" hag ennañ hepken eo bet goveliet an termen. Da renkañ eo neuze er steudad gerioù-se dezho "-lec'h" da lostger, evel "staotlec'h", "harzlec'h", "fouzlec'h" ha me oar.    Alese, d'am meno bepred, gwander an termen evel a lavaren em fostel kent. Dre astenn ster ez eur tremenet aes a-walc'h eus al lec'h annez e-unan da "zeskrivadur" (straed, kêr, nv. er straed) al lec'h  annez war ar golo-lizher, n'ouzon ket avat ha gallout a reer mont pelloc'h, betek goleiñ gantañ holl gemeradurioù Gl. "adresse". Hep komz eus an deveradurioù : gant Gl. "adresser" e komprener ez eus anv a gas udb., pe ez aer davet ub. pe udb. Netra heñvel gant "chomlec'hiañ", na c'hell dougen nemet keal ar "chomadur", an "difiñv", ar c'hontrol-bev da "gas", kea ?    Ha petra eo ur "chomlec'h" war Internet ? N'eo ket ul lec'hienn (pe "load" evel a lavarfe tud PREDER) na kennebeut postel an  den-mañ-den, hogen kentoc'h ur voneg, (pe "kod"), graet a arouezennoù diseurt hag a aotren an diraez d'al lec'hienn pe d'ar postel.    Ha p'emaon ganti, ne welan ket e ve kalz emsavoc'h un termen evel "bodlec'h"    N'ouzon ket petra eo chañsoù "enneg", hogen gantañ emañ an holl varregezhioù rekis a-fet steriegezh (ha paneve an nested gant Lat. "indico" en doa gwelet Fleuriot). Pezh a gavan diaes da gompren eo perak eo bet lezet a-gostez gant troerien WINDOWS 98 pa weler pegen puilh eo dre all an  termenoù o deus puñset e geriadur Guy Etienne ("goulev", "arload", "arventenn", "arlun" h.a.), anezho termenoù ken dianav all da Yann vrezhoneger.  Un digarez e vije bet evit "enneg" da zont war-wel    Marteze e c'hellfe Jañ-Mai Drapier (pa welan e anv evel "skoazell skiantel" e WINDOWS 98) degas deomp un tamm sklêrijenn war an dibaboù graet ("dibab" e ster kentañ ar ger en degouezh).    Un tamm mat a gousk-ahe a hetan deoc'h  Alan    *GIBR : Geriadur Istorel ar  brezhoneg. Roparz Hemon  *NOTK : Notennou diwar-benn ar Gelted koz. Meven Mordiern (R. Leroux), Abherve (F. Vallée). 1994  *ENVB.GWAL : Envorennoù beaj. Vallée in Gwalarn